text: প্রকাশ: মঙ্গলবার, ৭ ডিসেম্বর, ২০২১, ৮:৫১ এএম আপডেট: ০৭.১২.২০২১ ৮:৫৭ এএম | অনলাইন সংস্করণ
  'সেদিনও ভীষণ বিব্রত ছিলাম। আজ দেশবাসীর কাছে আরও একবার ছোট হলাম, আল্লাহ সাক্ষী, আমার কোনও দোষ ছিল না।'—সম্প্রতি ভাইরাল হওয়া অডিও ক্লিপ প্রসঙ্গে সোমবার (৬ ডিসেম্বর) রাতে সৌদি আরব থেকে সামাজিক মাধ্যমে কথাগুলো বলেন চিত্রনায়িকা মাহিয়া মাহি।
  এতে মাহিয়া মাহিকে নিয়ে কুরুচিপূর্ণ কথা বলতে শোনা যায় ডা. মুরাদ হাসানকে। যে ঘটনার জেরে তাঁকে পদত্যাগ করার নির্দেশ দিয়েছেন প্রধানমন্ত্রী শেখ হাসিনা। সোমবার (৬ ডিসেম্বর) রাতে আওয়ামী লীগের সাধারণ সম্পাদক ওবায়দুল কাদের তাঁর নিজ বাসভবনে ডা. মুরাদ হাসানের বিষয়ে সাংবাদিকদের এক প্রশ্নের জবাবে বিষয়টি নিশ্চিত করেন।
  চিত্রনায়িকা মাহিয়া মাহি ও প্রতিমন্ত্রী ডা. মুরাদ হাসান
  সেখান থেকেই বাংলাদেশ সময় রাত সাড়ে ৯টায় নিজের ফেসবুকে এক ভিডিও বার্তায় মাহি বলেন, ‌'সেদিনও ভীষণ বিব্রত ছিলাম। নিজের আত্মসম্মানবোধে কতটুকু আসলে আঘাত লেগেছে, সেটা আমি জানি আর আমার সৃষ্টিকর্তা জানেন। আজ আরও একবার ছোট হলাম দেশবাসীর কাছে।'
  দেশের মানুষের উদ্দেশে তিনি বলেন, 'আপনারা নিশ্চয়ই ভেবে দেখবেন- এই ভাষা বা ব্যবহারের প্রত্যুত্তর কী দেয়ার ছিল? আসলে আদৌ আমার বলার ভাষা ছিল না। আমার নিজের মতো করে যতটুকু পাশ কাটিয়ে যাওয়া উচিত, ততটুকু পাশ কাটিয়ে গেছে। ঠিক দুই বছর আগের একটা ঘটনা ছিল এটা। সৃষ্টিকর্তা সাক্ষী। বরাবরই আমি আল্লাহর কাছে বলি, আমি কষ্ট পেয়েছি। যার মাধ্যমে কষ্টটা পেয়েছি, আজ সেই রেজাল্টটা তিনি (ডা. মুরাদ হাসান) পেয়েছেন- এটা প্রমাণিত। আলহামদুলিল্লাহ।'
  মাহি আরও বলেন, 'আপনারা আমার হয়ে আমার জায়গা থেকে বিষয়টা চিন্তা করবেন যে, আসলে আমি দোষী নাকি দোষী না! আমি শুধু এটুকু বলবো, আল্লাহ সাক্ষী, আমার কোনও দোষ ছিল না। আমি শুধু একটা পরিস্থিতির শিকার ছিলাম।'
  গত বেশ কিছুদিন ধরেই খবরের শিরোনামে রয়েছেন প্রতিমন্ত্রী ডা. মুরাদ হাসান। কখনও বিরোধী দলের নারী সদস্যের উদ্দেশে মজার ছলে প্রকাশ্যে অশালীন মন্তব্য করার অভিযোগ উঠেছে। আবার কখনও চলচ্চিত্র জগতের লোকদের নিয়ে বিরূপ মন্তব্য করেছেন বলে অভিযোগ তোলা হয়েছে। এবার জনপ্রিয় অভিনেত্রী মাহিয়া মাহির সঙ্গে হওয়া তাঁর একটি কথোপকথনের অডিও ক্লিপ ভাইরাল হয়েছে।